# BBS

### Wikipedia

Bulletin Board System, suomeksi puhekielessä purkki, boksi, boxi tai kannu, on modeemilla lankapuhelinverkkoon kytketty tietokone, joka julkisesti vastaanottaa puheluita toisilta modeemilla lankapuhelinverkkoon kytketyiltä tietokoneilta. Purkeissa oli yleensä erilaisia keskustelualueita ja tiedostoalueita. Yleisin purkki oli yksittäisen tietokoneharrastajan vapaaehtoisesti pitämä ja yksilinjainen. Maineikkaimmat purkit olivat kuitenkin yritysten kustantamia ja monilinjaisia, yrityksen puhelinkeskusjärjestelmiin liitettyjä.

Purkkien kulta-aika oli kotitietokoneiden yleistymisestä 1980-luvun lopusta Internetin yleistymiseen 1990-luvun puolivälissä. Edullisten laajakaistayhteyksien markkinoille tuloa 2000-luvun vaihteessa pidetään usein lopullisena kuoliniskuna purkkikulttuurille, joskin muutamia purkkeja on vieläkin toiminnassa. Näihin voi yleensä ottaa yhteyden modeemilla tai Internetin kautta telnet- tai ssh-ohjelmalla. Oikeastaan laajakaistayhteyksinen Internet itsessään on jatkoa purkeille. Laajemmat yhteydet, nopeammat yhteydet, jatkuva yhteys, parempi graafisuus, monipuolisemmat käyttötavat, yms. - kaikkea, mitä purkinkäyttäjä saattoi uneksia.

Purkkeja voidaan pitää yhtenä nykyisten Internet-yhteisöjen esikuvista, esimerkiksi purkkien viestialueilla keskustelu muistutti hyvin paljon nykyisiä WWW-keskustelufoorumeita. Monet purkit erikoistuivat tietyntyyppisistä aiheista kiinnostuneiden käyttäjien kokoontumispaikoiksi: vaikka useimmat aiheet sivusivatkin tietotekniikkaa, oli Suomessa muun muassa useita eri harrastuksiin, taiteenaloihin ja jopa uskontoon ja okkultismiin keskittyneitä purkkeja. Etenkin pitkäikäisempien purkkien käyttäjäkunnat muodostivat usein tiiviitä sisäpiirejä, joihin uusien käyttäjien oli usein hyvinkin vaikea soluttautua.

## [muokkaa] Purkin käyttö

Purkkiin otettiin yhteys yleensä modeemilla merkkipohjaista pääte- eli terminaaliohjelmaa käyttäen. Purkkien käyttöliittymät perustuivat yleensä valikoihin, joista kulloinkin haluttu toiminto valittiin näppäilemällä, joskin edistyneemmät käyttäjät saattoivat myös kytkeä valikot pois päältä ja käyttää pelkkää komentoriviä. Purkin ulkoisesta olemuksesta tehtiin usein merkkipohjaisuuden puitteissa mahdollisimman näyttävä värikkään ANSI- ja ASCII-grafiikan avulla.

Purkkiin soitettaessa tuli yleensä ensimmäisenä vastaan kirjautumisruutu. Jos käyttäjää ei ollut olemassa, käyttäjän täytyi rekisteröidä itsensä kyseiseen purkkiin. Maailmalla oli tapana käyttää handlea (AKA), mutta Suomessa oli yleinen vaatimus käyttää omaa nimeä. Jotkin purkit päästivät käyttäjän heti sisään rekisteröitymisen jälkeen. Toisissa purkeissa uusilta käyttäjiltä kysyttiin yksityiskohtaisia tietoja, ja perusoikeudet purkin käyttöön sai vasta, kun SysOp oli tarkastanut tiedot.

Vaikka useimmat ei-kaupalliset purkit olivatkin avoimia kaikille soittajille, oli joillakin purkeilla tapana rajata käyttäjäkunnasta pois ne, jotka eivät olleet riittävän vihkiytyneitä purkin erikoistumisalaan. Etenkin piraatti- ja demoskene-purkeissa käyttöoikeuksien saaminen vaati usein vastaamista kyselyyn, jossa piti muun muassa määritellä termejä ja selvittää taustaansa purkin edustamassa alakulttuurissa. Usein käyttäjäkunnan laajenemista rajoitettiin myös tunnussanalla, joka uuden käyttäjän piti ottaa selville puhelinnumeron lisäksi.

Useimmissa purkeissa sisäänkirjautumista seurasi vaihteleva määrä erilaisia ilmoitusruutuja, kuten ylläpitäjien tiedotukset sekä listat edellisistä soittajista ja uusista viesteistä. Monesti näiden joukossa oli myös niin sanottu oneliner-ruutu, johon käyttäjät saattoivat sisään tullessaan lisätä omia yksirivisiä viestejään. Alkuruudut läpi käytyään käyttäjä pääsi purkin päävalikkoon.

Jotta purkin ylläpitäjä sai purkkiinsa uusia käyttäjiä kiinnostavia uusia tiedostoja, käyttäjille säädettiin file-ratiot. Esimerkiksi file-ratio 1:5 tarkoitti sitä, että kun käyttäjä tuo purkkiin 1 kilotavun tiedoston, hän voi ladata itselleen purkista 5 kilotavua tiedostoja.

Purkin samanaikaisten käyttäjien määrää rajoitti yleensä puhelinlinjojen määrä: yksilinjaisessa purkissa pystyi olemaan sisällä SysOpin lisäksi vain yksi käyttäjä. Tämän takia purkeissa oli käyttäjille päivittäinen aikaraja, joka oli Suomessa tyypillisesti 45—90 minuuttia. Päivittäisen aikarajan lisäksi joissakin purkeissa oli viikoittainen käyttöaika. Purkkien kulta-aikana oli paikallisilla puhelinyhtiöillä laskutustapa, jossa illalla ja viikonloppuna lankapuhelusta ei ollut aikaveloitusta. Purkkien käyttö keskittyi tästä syystä iltoihin ja viikonloppuihin. Puhelinyhtiöt luopuivat tästä laskutustavasta juuri lisääntyneen dataliikenteen vuoksi. Yhteydet ulkomaisiin purkkeihin olivat harvojen tapa kalliiden ulkomaanpuheluiden vuoksi.

Tyypillinen modeemin yhteysnopeus oli vielä 1980-luvulla 300 bittiä sekunnissa, ja kulta-aikaan 1200 tai 2400 bittiä sekunnissa. Näillä nopeuksilla satakilotavuisenkin tiedoston siirtäminen kesti pitkään, mahdollisesti ylittäen käyttäjän oikeuden varata linja, joten tiedostojen vaihtelu oli monilla käyttäjillä teknisistä syistä toisarvoinen asia.

Julkiset purkit ilmoittivat puhelinnumeronsa ja aukioloaikansa purkkilistoille, joita pidettiin yllä harrastajien voimin. Purkkilistoja julkaistiin myös tietokonelehdissä. Kulta-aikaan purkkeja oli Helsingin seudulla (silloisella 90-alueella) toista sataa.

### [muokkaa] Tavallinen yhteyskerta purkkiin

Monilinjaisiin purkkeihin oli helppo päästä sisään. Riitti soittaa purkin keskuksen numeroon ja yhteys todennäköisesti avautui. Yksilinjaisiin purkkeihin ei kuitenkaan päässyt, jos puhelinlinja oli toisen käyttäjän varaama. Tavallinen menettely oli käyttää terminaaliohjelmaa soittamaan purkkien numeroihin automatiikalla yhä uudestaan, kunnes joku vastasi.

Yleinen rutiini yhteyden avauduttua oli kirjautua sisään, katsoa uudet tiedostot ja lukea keskustelualueilta uudet viestit.

Alkuaikoina viestit oli luettava ja kirjoitettava puhelun aikana. Tämä tuli kalliiksi, jos kirjoittaja halusi pohtia rauhassa kirjoittamaansa tekstiä tai jos asioiden tueksi piti hakea faktatietoa esimerkiksi tietosanakirjasta. 1990-luvulla yleistyi tapa imuroida kaikki viestit kerralla, lukea ne vasta kun yhteys oli poikki, kirjoittaa uudet viestit ja jättää ne seuraavan yhteyden aikana. Lukemiseen ja kirjoittamiseen käytettiin niin sanottuja etälukuohjelmia (offline-ohjelmia), joiden käyttämistä viestipakettiformaateista ehkä yleisin oli nimeltään QWK.

Useimmissa purkeissa oli tiedosto- ja viestialueiden lisäksi myös erilaisia pelejä. Suosituimmat pelit olivat useamman pelaajan vuoroittain pelattavia strategiapelejä. Oli myös uhkapelejä, joissa pelattiin linjallaoloajalla.

## [muokkaa] Maineikkaimpia suomalaisia purkkeja

- AppleGarden - Suomen Macintosh-käyttäjien yhdistyksen fiMUG ry:n purkki
- Bad Sector - Legendaarinen "vaihtoehto"-purkki.
- BCG-Box 4 (BBBS) - BBBS softan kotipurkki. Edelleen toiminnassa. telnet://bbbs.net
- Clinet - Alun perin nimellä City Lines pyörinyt Unix-purkki. Alun perin löyhästi kytköksissä Radio Cityyn. Sittemmin uudistunut portaaliksi.
- Cloudcity (PCBoard) - Suomen demoskenen WHQ.
- Deaf Leopard (BBBS) - 06-alueella toiminut suosittu purkki.
- FinBox BBS (PCBoard) - Ari Sovijärven ylläpitämä purkki. Lakkautettiin 13. helmikuuta 2002.
- [[GOOSEBOX - yksi ensimmäisistä, Heikki Hanhimäen ylläpitämä.
- JyBox - Saku Setälän ylläpitämä purkki. Ensimmäisiä Helsingin ulkopuolisia.
- Helsingin CBBS - Seppo Uusituvan pyörittämä, yleisesti mainittu ensimmäiseksi purkiksi Suomessa.
- MBnet (PCBoard) - Maailman suurin purkki. Lakkautettiin vuonna 2002.
- Metropoli BBS - Suomen suurin yksityinen BBS. Lakkautettiin vuonna 1999.
- MData
- Mesikämmen
- MITS
- Forgotten Realms BBS - Yksi ainoista edelleen pystyssä olevista PcBoard-purkeista. Linjoilla vuodesta 1994.
- Neuvosto-Savo - Pohjois-Savon maineikkaimpia ja suosituimpia purkkeja. Yhdistettiin usein yläsavolaiseen Byterapers-ryhmään, jonka jäseniä oli purkin ylläpidossa.
- PCUF - Pc-käyttäjät ry:n 1980-luvulla perustama purkki, joka on edelleen toiminnassa.
- Pelit-BBS (MBBS 1993-1995, PCBoard 1995-) - Pelit-lehden omistama purkki. Lakkautettiin vuodenvaihteessa 1999-2000.
- Radio City TBBS - Ennen City Linesiä pyörinyt Radio Cityn TBBS-purkki.
- SUOKUG - Nimellisesti Suomen Kaypro Users Groupin purkki, jota pyöritti Jussi Pulkkinen. Pyöri TBBS-purkkiohjelmistolla.
- Honey/VAXI - Alun perin A-lehtien pyörittämä (ensimmäinen laajalle yleisölle suunnattu monen käyttäjän purkki), myöhemmin Hannu Strangin perinne-purkkina jatkama. Pyöri VMS-käyttöjärjestelmän alla.

### [muokkaa] Suomalaisia purkkiohjelmistoja

- BBBS
- RCOM
- SuperBBS
- VBBS
- VBoard

### [muokkaa] Ulkomaisia purkkiohjelmistoja

- Fido
- FirstClass
- MBBS
- PCBoard
- QuickBBS
- Remote Access
- TBBS
- waffle

### [muokkaa] Pääteohjelmia

- BTerm (Windows, Linux, MS-DOS, OS/2)
- LiveWire (OS/2)
- minicom (Unix)
- ProComm (MS-DOS)
- Telemate (MS-DOS)
- Telix (MS-DOS)
- Terminate (MS-DOS)
- ZOC (OS/2, Windows)

### [muokkaa] Tiedonsiirtoprotokollia

- HS/Link
- Hydra
- Kermit
- SModem
- XModem
- YModem
- ZModem
- Lisäksi jakelussa oli paljon yleensä ZModemiin perustuvia muita "tiedonsiirtoprotokollia" kuten Super-ZModem ja ICEZModem. Niissä oli reaaliaikaisen user-sysop-chatin lisäksi tekstipohjaisia pelejä ym. roinaa, joskin siirtonopeuden kustannuksella. Järkevin ratkaisu tiedonsiirtoon oli kuitenkin SModem, se oli nopein ja mahdollisi full-duplex-ominaisuuden hyödyntämisen eli kaksisuuntaisen tiedonsiirron, ilman että siirtonopeus kärsi mainittavammin. SModemissa oli myös user-sysop-chatti.

## [muokkaa] Katso myös

- SysOp
- Elite
- Demoskene
- Node
- Modeemi
- QWK
- FIDOnet

## [muokkaa] Aiheesta muualla

- Aktiivinen Suomen (24h-)purkkiscenen kannatuslista eli olemassa olevat Suomen 24h-dialup-purkit listattuna
- FinBox BBS - APz
- BBS-cappeja

Haettu osoitteesta http://fi.wikipedia.org../../../b/b/s/BBS_e769.html

Luokat: Tietoliikenne | BBS-järjestelmät

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Dansk
- Deutsch
- English
- Español
- Français
- 한국어
- Italiano
- עברית
- Lietuvių
- Magyar
- Nederlands
- 日本語
- Polski
- Português
- Русский
- Slovenščina
- Svenska
- ไทย
- Türkçe
- 中文